Document ID: /roh_data/filtered/fineweb-2-filterrobots_roh.jsonl.gz/46787

til da tscheiver 2020
Sco usitau ein las scolaras ed ils scolars dalla Scola Sedrun era uonn separticipai al til da tscheiver dalla Gievgia grassa. Da bellezia aura e fetg emperneivlas temperaturas han las classas astgau sepresentar ad in bien rosch glieud. Entginas impressiuns anfleis vus cheu sut.
Duront las lecziuns da zambergiar e dessegn ein ils affons e giuvenils sepreparai da rudien per saver crear ils objects che vegnan purtai atras il vitgs da Camischolas e Sedrun. RTR ha accumpignau las classas leutier. Il video leutier anfleis vus cheu.
fotografias da Gian-Reto Nufer
viseta ell'axpo
En connex cun il tema energia dall’instrucziun da natira, uman ed ambient ha la 5. e 6. classa fatg ina viseta ell’ovra electrica a Sedrun. Suenter haver empriu bia davart las sorts d’energia, las fontaunas d’energia ed energias regenerablas e buc regenerablas eis ei stau fetg impressiunont ed interessant da veser in tier in co l’energia vegn transformada e quei gest en vischinonza. Ils scolars ein stai fascinai dalla grondezia e fermezia da quei menaschi. Engrazia a Mario Hitz han ils scolars saviu veser, emprender e dumandar ina massa. Engraziel fetg per la guida.
fotografias dad Aurelia Albin-Flepp
visetas dall'australia – do you speak english?
Il schaner han las studentas Maddi e Grace dall'Australia passentau lur praticum ella 5. e 6. classa. Cunquei ch'ellas san mo engles ha ei dau nuot auter che da secommunicar per engles cun ellas – ni autruisa cun peis e mauns. Cunquei ch'ellas ein stadas fetg aviartas ed han schizun empruau d'emprender certs plaids per romontsch ei il glatsch gleiti staus ruts tiels biars. Duront las duas jamnas han las scolaras ed ils scolars empriu ina massa davart ils animals e la cuntrada dall'Australia, lur giug preferiu AFL – gie schizun empruau da dar quei giug eifer las lecziuns da sport – co ins di il temps per engles, sco era las differentas colurs e fuormas. Secapescha ha il divertiment buc astgau muncar; il giug "Maddi/Grace says..." han las praticantas beinenqual ga stuiu far culs affons.
Continue Reading
instrucziun dad aissa
En connex cul project d'unviern han las scolaras ed ils scolars dalla Scola Sedrun uonn per l'emprema ga astgau guder l'instrucziun dad aissa entras ils scolasts dalla "Sägerei" dil Daniel Schmid. Ferton che la gronda part ha fatg las empremas experientschas mo cun ina suletta slonda sut ils peis a Valtgeva, han ils affons e giuvenils pli versai priu la cabina sil Cuolm da Vi ed han gudiu leu las pistas. Entginas impressiuns da quels dis anfleis vus cheu sut.
Continue Reading
l'emprema e secunda classa observan il firmament
Avon Nadal essan nus sefatschentai el rom da natira, human e societad duront dus meins cun il tema «steilas e planets». Ils affons han empriu d’enconuscher ils planets sco era ils maletgs dallas steilas, ils quals in sa per part observar dalla tiara anora. Il tat dil scolar Emil, il Philippe Steiger, ei sedeclaraus promts dad installar a Zarcuns dus telescops per observar cun nus il firmament.
Cunquei che l’aura avon Nadal ha buca manegiau bein cun nus, vein nus stuiu stuschar quell’occurenza egl onn niev. Ils 7 da schaner eis ei lu finalmein gartegiau. La glina era bunamein pleina ed aschia vein nus viu sia bellezia cuntrada da ruosnas e crests. Igl ei stau in bi eveniment e nus engraziein a Philippe sco era alla famiglia Steiger che ha accumpignau nus quella sera.
fotografias da Doris Friberg